इस बजट के बाद जनता मोदी सरकार को फिर मौका देगी: NDTV से नीति आयोग के उपाध्‍यक्ष राजीव कुमार  
एनडीटीवी के कार्यक्रम 'हमलोग' में पहुंचे नीति आयोग के उपाध्‍यक्ष 
उन्होंने कहा कि मोदी सरकार को जनता फिर से चुनेगी
राजीव कुमार ने कहा कि मोदी सरकार में महंगाई काफी कम रही है
नीति आयोग के उपाध्‍यक्ष राजीव कुमार ने आंकड़े छुपाए जाने के सवाल पर कहा कि यह कहना बिल्कुल गलत है. साल 2014 से बैंकों से क्रेडिट मिलना करीब-करीब खत्म हो गया था या बहुत कम हो गया था. साथ में आप ये कहें कि नौकरियां भी कम हो रही थीं तो ये ग्रोथ 7 प्रतिशत की होती कैसे है. ग्रोथ के लिए तीन चीजों की आवश्यकता होती है. इम्पलॉयमेंट, कैपिटल इनपुट या प्रोडक्टिविटी. नौकरियों के सवाल पर उन्होंने कहा बस सरकारी क्षेत्रों से इसका अंदाजा ना लगाएं. नए ट्रक, ओला-उबर से भी नौकरियां बढ़ी हैं. आयुष्मान भारत योजना की वजह से देश में नौकरियां बढ़ रही हैं.

बजट में की गई घोषणाओं के लिए पैसा कहां से आएगा? इस सवाल के जवाब में नीति आयोग के उपाध्‍यक्ष राजीव कुमार का कहना है कि हमारा टैक्‍स टू जीडीपी रेश्‍यो बढ़ रहा है. करदाता बढ़ रहे हैं और टैक्‍स कलेक्‍शन भी बढ़ रहा है. क्‍या मोदी सरकार की क्‍या स्‍मार्ट सिटी योजना नाकाम रही? इस पर राजीव कुमार का कहना है कि सरकार का ज्‍यादा ध्‍यान गांवों पर रहा इसलिए यह योजना थोड़ी पिछड़ जरूर गई है. लेकिन आने वाले समय में यह योजना भी पूरी होगी.

नीति आयोग के उपाध्‍यक्ष राजीव कुमार ने इस खास कार्यक्रम में स्वच्छ भारत पर भी अपनी राय रखी और कहा कि स्‍वच्‍छ भारत का सपना काफी हद तक साकार हुआ है. खुले में शौच की समस्‍या पर बोलते हुए उन्‍होंने कहा कि हम तेजी से खुले में शौच मुक्‍त भारत की ओर बढ़ रहे हैं.